Na temelju članka 58. stavka 2. i članka 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13 i 152/14, 07/17, 68/18, 98/19, 64/20, 151/22, 155/23, 156/23) i članka 25. stavka 4. Statuta Srednje škole „August Šenoa“ Garešnica, nakon provedene rasprave na Odgajateljskom vijeću, Vijeću roditelja i Vijeću korisnika doma, na prijedlog ravnatelja, Školski odbor na sjednici održanoj 8. ožujka 2024. godine donio je

P R A V I L N I K

O KUĆNOM REDU UČENIČKOG DOMA

I. OPĆE ODREDBE

**Članak 1.**

1. Ovim se Pravilnikom uređuje način ostvarivanja djelatnosti Učeničkog doma (u daljnjem tekstu Doma), odnosno pružanja usluga korisnicima Doma (u daljnjem tekstu: učenici); prava i dužnosti učenika, odgajatelja i ostalih radnika te njihova odgovornost; održavanje reda i čistoće u cjelokupnom prostoru i opremi Doma; mjere sigurnosti i zaštite od svih opasnosti koje ugrožavaju učenike, radnike Doma, imovinu Doma i dr.
2. Izrazi koji se u ovom Pravilniku koriste za osobe u muškom rodu su neutralni i odnose se na muške i na ženske osobe.

**Članak 2.**

1. Učenici stječu status korisnika Doma i useljavaju u Dom na temelju potpisanog ugovora.
2. Ugovor potpisuju roditelj/skrbnik učenika i ravnatelj Škole.
3. Ugovorom se uređuju međusobna prava i obveze.
4. Ugovor vrijedi za upisano obrazovno razdoblje.

**Članak 3.**

1. Ovaj Pravilnik odnosi se na sve osobe za vrijeme njihova boravka u Domu.
2. Svi radnici Doma dužni su reagirati na svako kršenje odredbi ovog Pravilnika.

**Članak 4.**

Jedan primjerak ovoga Pravilnika ističe se na vidljivom mjestu kod ulaznih vrata u Domu i objavljuje se na mrežnoj stranici Škole.

II. PRAVILA PONAŠANJA U PROSTORU DOMA

**Članak 5.**

1. S odredbama ovoga Pravilnika voditelj Doma je dužan na početku svake školske godine upoznati sve učenike i radnike Doma.
2. Učenike će s odredbama ovoga Pravilnika detaljno upoznati odgajatelji na sastancima odgojnih skupina.
3. Upoznavanje učenika s odredbama ovog Pravilnika obvezni su vršiti i ostali radnici Doma tijekom obavljanja svojih redovitih poslova.
4. S odredbama ovog Pravilnika odgajatelji su dužni upoznati i roditelje/skrbnike na prvom roditeljskom sastanku.

**Članak 6.**

Pod prostorom Doma podrazumijevaju se:

* krug Doma (unutarnje i vanjsko dvorište, nadstrešnice i dr.),
* učionice,
* blagovaonica,
* kuhinja,
* spavaonice,
* sanitarne prostorije,
* poslovne prostorije za rad nastavnog i nenastavnog osoblja.

**Članak 7.**

1. Prostor Doma mora biti čist i uredan.
2. O urednosti i čistoći u prostoru Doma brinu i odgovaraju radnici zaduženi za održavanje čistoće te učenici i odgajatelji u skladu sa svojim zaduženjima.
3. Učenici su dužni:

* ustati na vrijeme,
* nakon ustajanja obaviti osobnu higijenu,
* urediti sobu (pospremiti krevete, knjige, osobne stvari i odjevne predmete u ormare i na police i vješalice).

1. Na podovima spavaonica i kupaonica nije dopušteno ostavljati odjeću, ručnike, otpatke, torbe ili putne kovčege (oni trebaju biti pospremljeni u ormare) kako bi ih spremačice mogle očistiti.
2. Nakon korištenja radnog stola, potrebno je ukloniti sve predmete kako bi ih spremačice mogle dezinficirati.
3. U kupaonicama sredstva za osobnu higijenu i osobne stvari korisnika poput čaša, šalica, posuda i sl. trebaju biti pospremljene u ormariće, a ne ostavljeni na umivaonicima, kako bi ih spremačice mogle oprati.
4. Spremačice su dužne svakodnevno pomesti i dezinficirati podove spavaonica i kupaonica, dezinficirati površine radnih stolova i očistiti sanitarne čvorove.
5. Odgajatelji su dužni svakodnevno edukativno preventivno djelovati na podizanje svijesti učenika o važnosti obavljanja osobne higijene i higijene prostora u učeničkom domu, te pregledavati urednost spavaonica i kupaonica i učestalost vršenja osobne higijene učenika.

**Članak 8.**

1. Učenici su dužni u Domu biti odjeveni sukladno uobičajenim normama pristojnog izgleda.
2. Odjeća i obuća mora biti čista, uredna i prikladna (zabranjeno je izvan spavaonica nositi pidžame, prekratke hlače i suknje – primjerena dužina je do koljena, gornje dijelove odjeće koji otkrivaju trbuh, ramena, odnosno s prevelikim dekolteom, donje i gornje dijelove odjeće čije poderotine bi otkrivale gole dijelove tijela, kao ni bilo koji odjevni predmet s neprimjerenim natpisom – sadržajem uvredljiv ili diskriminirajući po rasnoj, spolnoj ili bilo kojoj drugoj osnovi, koji promovira robne marke alkoholnih i duhanskih proizvoda ili političke organizacije/političare).
3. Ustajanje učenika je od 7.00 sati. Poslije ustajanja vrši se spremanje kreveta i osobna higijena i odlazi se na doručak.
4. Posteljno rublje mijenja se po utvrđenom rasporedu, tako da učenik prljavo rublje odnese u domsku praonicu gdje će ga zamijeniti za čisto.

**Članak 9.**

1. Doručak traje 6.30 – 8.30 sati.
2. Ručak traje 12.00 – 14.30 sati, izuzetno duže za učenike kojih nema zbog školskih obveza, ali uz obvezno prijavljivanje odgajatelju dan ranije.
3. Večera traje 18.00 – 20.00 sati, a nedjeljom 18.30 – 20.00 sati.

**Članak 10.**

1. Obvezno učenje za učenike koji imaju nastavu i/ili praktičnu nastavu u prijepodnevnoj smjeni traje 15.00 – 18.00 sati, s pauzom 16.30 – 17.00 sati.
2. Za učenike koji imaju nastavu i/ili praktičnu nastavu u poslijepodnevnoj smjeni, obvezno učenje traje 8.30 – 11.30 sati, s pauzom od 9.30 – 10.00 sati.

**Članak 11.**

1. Slobodno vrijeme za učenike prijepodnevne smjene traje od povratka iz škole do 15.00 sati, a za učenike poslijepodnevne smjene između doručka i obveznog vremena za učenje.
2. Svi učenici imaju pravo na slobodno vrijeme 20.00 – 22.00 sata.

**Članak 12.**

Svi učenici koji su smješteni u Domu obvezni su prihvaćati omogućeno im stjecanje novih kompetencija i navika radi stjecanja osjećaja osobne odgovornosti, odgovornosti prema sredini u kojoj žive i društvu uopće.

**Članak 13.**

1. Učenicima može biti odobren izlazak iz Doma poslije večere i to učenicima prvih i drugih razreda do 21.00 sat, a učenicima trećeg i četvrtog razreda do 21.30 sati.
2. Pravo na izlazak pojedinim učenicima može se uskratiti u slučaju neprimjerenog ponašanja u Domu i na zahtjev roditelja.
3. Učenici, u pravilu, vrijeme 20.00 – 22.00 sata provode prema vlastitom interesu (izvannastavne aktivnosti, sastanci odgojnih skupina, razgovor s odgajateljem, dodatno učenje, TV, šetnje, šport, tisak i dr.).

**Članak 14.**

1. Priprema za spavanje traje 22.00 – 23.00 sata.
2. Izuzetno na spavanje se može ići kasnije, ako je poseban TV program ili je dozvoljeno dulje učenje ili sl., koje je od posebnog interesa za učenike, uz odobrenje odgajatelja. Učenik je dužan odobreni kasniji odlazak na spavanje najaviti i odjaviti dežurnom odgajatelju u Domu, s time da izvrši sve pripreme za spavanje, kako ne bi smetao onima koji su na spavanju.
3. Noćni mir nastupa u 23.00 sata i traje do buđenja.

**Članak 15.**

1. Učenik pri izlasku iz Doma obavezno prijavljuje dežurnom odgajatelju mjesto odlaska i vrijeme povratka i upisuju se na Listu izlazaka, osim u slučajevima odlaska na nastavu po redovnom rasporedu.
2. Neprijavljivanje pri izlasku iz Doma ili davanje netočnih ili neistinitih podataka o izlasku ima za posljedicu izricanje pedagoške mjere.
3. Učenici su obvezni prijaviti svaki odlazak kući i noćenje izvan Doma dežurnom odgajatelju. Za noćenje učenika izvan Doma potrebna je suglasnost roditelja.
4. Roditelji su obvezni javiti u Dom s kim učenik putuje kući ako to nisu oni sami.

**Članak 16.**

1. Učenici liječničke preglede obavljaju prije ili poslije nastave, osim u hitnim slučajevima. Učenici u slučaju bolesti obavještavaju o tome dežurnog odgajatelja, a u hitnim slučajevima voditelja Doma, odnosno dežurnu osobu u Domu, koja odlučuje o daljnjem postupanju. Samovoljno uzimanje lijekova nije dozvoljeno.
2. Roditelji kronično bolesnih učenika koji uzimaju od liječnika propisanu terapiju o istome su dužni obavijestiti svog odgajatelja.
3. Odgajatelj učenika o bolesti učenika izvješćuje Školu.

**Članak 17.**

Učenici su dužni:

1. paziti na red i čistoću tijekom boravka u zajedničkim domskim prostorima te se pridržavati uputa dežurnih osoba u Domu u svezi s time.
2. ostaviti urednu blagovaonicu (stol) nakon konzumiranja obroka, a uzimanje hrane i odlaganje pribora za jelo vršiti na uobičajeni način.
3. nakon izlaska iz spavaonice zatvoriti prozore, ugasiti rasvjetu i isključiti punjače.

**Članak 18.**

1. Za vrijeme boravka u domskom prostoru učenicima se zabranjuje:
2. unošenje i/ili konzumiranje psihoaktivnih droga u Dom,
3. konzumiranje duhanskih i srodnih proizvoda u Domu,
4. unošenje i konzumiranje alkohola i drugih opojnih sredstava, ili dolaženje u dom pod utjecajem istih,
5. korištenje otvorenog plamena, kuhala, grijalica, tostera, glačala, ventilatora i sl. u spavaonicama,
6. unošenje oružja, eksplozivnih sredstava, noževa i sl.,
7. pisanje grafita i lijepljenje plakata u cjelokupnom prostoru Doma,
8. pisanje i urezivanje po domskom namještaju, opremi i zidovima,
9. stvaranje buke, galama, trčanje po hodnicima ili stubištima, zviždanje, dovikivanje, narušavanje noćnog mira i sve drugo što narušava red i mir te kulturu stanovanja u Domu,
10. korištenje laptopa, tableta i mobitela poslije 23.00 sata (u slučaju korištenja istih nakon 23.00 sata učenici su ih dužni predati dežurnom odgajatelju na njegov zahtjev ili zahtjev roditelja, a isti će im biti vraćeni ujutro),
11. ulaženje u kuhinju,
12. ulaženje u spavaonice drugih učenika bez njihova pristanka,
13. samovoljno mijenjanje spavaonica bez suglasnosti odgajatelja,
14. prelaženje iz muškog na ženski odjel i obrnuto bez odobrenja dežurnog odgajatelja
15. fotografsko, video ili tonsko snimanje odgojno-obrazovnog procesa i objavljivanje fotografija, video ili tonskih snimaka Doma u tisku, na internetu ili drugim medijima bez odobrenja Doma,
16. odnošenje hrane iz kuhinje u sobe (osim grickalica i sl.) i čuvanje iste na prozorima,
17. vješanje rublja, odjeće i sl. po prozorima (učenici su obvezni navući zastore na prozore u večernjim satima),
18. izlaženje kroz prozor, osim u slučaju nužde,
19. unošenje i konzumiranje energetskih pića u Domu.
20. Odgajatelji i voditelj Doma smiju u slučaju sumnje u posjedovanje predmeta iz stavka 2. točki 1., 3. i 5. ovog članka pregledati učenikove osobne stvari uz pisanu privolu roditelja koja se pribavlja tijekom potpisivanja ugovora.

**Članak 19.**

1. Osobe koje posjećuju učenike u Domu mogu za vrijeme posjeta biti u zajedničkom prostoru (boravcima), uz prethodnu suglasnost odgajatelja ili dežurnog radnika.
2. Posjetitelje se ne smije odvoditi u sobu bez odobrenja odgajatelja.

**Članak 20.**

Učenici su dužni ponašati se sukladno ovome Pravilniku i u sljedećim situacijama:

* kada organizirano odlaze, borave i vraćaju se s izložbi, kazališnih predstava i drugih kulturnih manifestacija i događaja,
* na putu od Doma do Škole i nazad,
* za vrijeme drugih aktivnosti koje se ostvaruju izvan prostora Doma, a organizirane su u cilju ostvarivanja odgojno-obrazovnog rada Doma (stručni posjeti, natjecanja, izleti i dr.).

**Članak 21.**

1. Za kaznena i prekršajna djela učenici odgovaraju sukladno pozitivnim zakonskim propisima i pred nadležnim tijelima izvan Doma.
2. Vođenje postupka sukladno stavku 1. ovoga članka ne isključuje i vođenje postupka za izricanje pedagoških mjera u Domu.

III. PEDAGOŠKE MJERE, POHVALE I NAGRADE

**Članak 22.**

1. Za primjereno vladanje, pomoć (drugim učenicima), urednost, zalaganje i drugo, učenici ili odgojna grupa u Domu se pohvaljuju ili nagrađuju:

* usmenom pohvalom odgajatelja,
* pisanom pohvalom Odgajateljskog vijeća,
* nagradom Odgajateljskog vijeća.

1. Pohvale i nagrade predlažu se u skladu sa Statutom škole.

**Članak 23.**

Za nepridržavanje i kršenje odredbi ovog Pravilnika predviđaju se sljedeće mjere:

1. opomena,
2. ukor,
3. opomena pred isključenje iz Doma,
4. isključenje iz Doma.

**Članak 24.**

Za nepridržavanje odredbi Kućnog reda, osim odgojnih mjera iz članka 23. ovog Kućnog reda, predviđaju se nadoknade materijalne i nematerijalne štete koja je nastala tom prilikom, Školi odnosno Domu, radnicima Doma, drugim učenicima ili trećim osobama.

**Članak 25.**

1. Postupak utvrđivanja odgovornosti i izricanje odgojnih mjera propisan je Statutom škole.
2. Izrečene odgojne mjere unose se u pedagošku dokumentaciju učenika.
3. U slučaju izravnog fizičkog ili verbalnog napada učenika na odgajatelja, drugog učenika ili drugu osobu u Domu, ugrožavanje vlastite sigurnosti i sigurnosti ostalih učenika i djelatnika Doma, ravnatelj može donijeti privremenu mjeru udaljavanja učenika iz Doma, na zajednički prijedlog odgajatelja i voditelja Doma do okončanja postupka i donošenja konačne pedagoške mjere.

**Članak 26.**

Kriteriji na temelju kojih se izriče pedagoška mjera opomena:

* neopravdano izostajanje s učenja,
* ometanje drugih učenika u učenju,
* nepoštivanje pravila rada u izbornim i drugim programima,
* neurednost i neodržavanje osobne higijene i higijene prostora,
* pravljenje nereda u blagovaonici i drugim prostorima Doma,
* šaranje i urezivanje po zidovima, vratima, prozorima i drugog inventara Doma,
* remećenje noćnog mira,
* učestalo nepoštivanje vremena ustajanja, povratka iz večernjeg izlaska i odlaska

na spavanje,

* razgovor, dovikivanje ili skakanje kroz prozor,
* stvaranje intriga i loših međuljudskih odnosa,

- međusobno boravljenje učenika u spavaonicama drugih učenika bez njihova

pristanka,

* neprijavljivanje pri izlasku iz Doma ili davanje netočnih ili neistinitih podataka,

- prekoračenje vremena za koje su dobili dozvolu,

- neprimjeren odnos prema zaposlenicima Doma i drugim učenicima,

- promjena soba – spavanje u drugim sobama bez dogovora s odgajateljima.

**Članak 27.**

Kriteriji na temelju kojih se izriče pedagoška mjera ukor:

* ponavljanje prekršaja kad je izrečena mjera opomene,
* pušenje u prostorima Doma,
* fotografsko, video ili tonsko snimanje odgojno-obrazovnog procesa bez odobrenja odgajatelja,
* nedolično ponašanje prema odgajatelju i ostalim radnicima Doma ili stranci nazočnoj u domu,
* drsko ponašanje na izletu ili domskoj ekskurziji,
* dolaženje u Dom pod utjecajem alkohola ili drugih opojnih sredstava,
* unošenje i/ili konzumiranje alkohola i energetskih pića u Domu,
* namjerno oštećivanje domske imovine ili privatne imovine učenika,
* otuđivanje privatne imovine,
* korištenje otvorenog plamena u prostorima Doma,
* samovoljno izbivanje iz doma poslije 22.00 sata,
* snimanje i objavljivanje materijala elektroničkim ili drugim putem, a koji za posljedicu imaju povredu ugleda, časti, dostojanstva druge osobe,
* međuvršnjačko nasilje putem društvenih mreža,
* iznuđivanje novca ili druge materijalne koristi.

**Članak 28.**

Kriteriji na temelju kojih se izriče pedagoška mjera opomena pred isključenje:

* ponavljanje prekršaja kad je izrečena mjera ukora,
* objavljivanje fotografija, video ili tonskih snimaka iz Doma u tisku, na internetu ili drugim medijima bez odobrenja Doma,
* uvođenje u Dom stranih osoba s namjerom zastrašivanja učenika, osoblja Doma ili fizičkog obračunavanja u Domu,
* unošenje u Dom izvijača, oštrih predmeta, noževa, vatrenog oružja, eksplozivnih sredstava i slično,
* ugrožavanje vlastite sigurnosti, sigurnosti i tjelesnog integriteta učenika, radnika Doma ili stranke nazočne u Domu,
* unošenje i/ili konzumiranje psihoaktivnih droga (ili psihotropnih supstancija) u Domu,
* nasilni oblici ponašanja (fizičko obračunavanje).

**Članak 29.**

Kriteriji na temelju kojih se izriče pedagoška mjera isključenje iz Doma:

* ponavljanje prekršaja kad je izrečena mjera opomene pred isključenje,
* kršenje Pravilnika o kućnom redu i drugih razloga koji su takve prirode da zahtijevaju isključenje iz Doma.

IV. PRAVILA MEĐUSOBNIH ODNOSA UČENIKA

**Članak 30.**

1. Učenici su obvezni u međusobnoj komunikaciji pridržavati se normi lijepog ponašanja i ne izražavati bilo koji oblik agresivnosti prema kolegicama i kolegama.
2. U međusobnim odnosima između učenika nije dopušteno:

* izražavati nesnošljivost prema bilo kojem učeniku zasnovanu na spolu, socijalnoj, etničkoj, nacionalnoj i drugoj osnovi,
* nesporazume rješavati verbalnim i fizičkim nasiljem,
* izvrgavati bilo kojeg učenika verbalnom, fizičkom i spolnom nasilju, izrugivanju te maltretiranju zbog bilo kojeg razloga,
* međusobno se nazivati podrugljivim imenima i sl.
* Obveza je svakog učenika u međusobnoj komunikaciji:
* eventualne sporove i sukobe s pojedinim učenicima rješavati uz pomoć odgajatelja i drugih tijela Doma (voditelj Doma, ravnatelj Škole),
* izvijesti odgajatelja ili drugu nadležnu osobu u Domu o eventualnoj spoznaji da pojedini učenici provode nasilje nad određenim učenikom ili provode druge oblike neprihvatljivog ponašanja.

1. Odnos između učenika mora biti na razini međusobnog uvažavanja.
2. U komunikaciji između učenika obostrano nije dopušteno:

* korištenje povišenih tonova,
* vrijeđanje,
* omalovažavanje,
* ismijavanje zbog bilo kojeg razloga i sl.

V. PRAVILA MEĐUSOBNIH ODNOSA UČENIKA I RADNIKA

**Članak 31.**

Obveza je učenika da sukladno normama suvremenog bontona pozdravi radnike Doma i starije posjetitelje u prostorima Doma.

**Članak 32.**

1. Odnos između odgajatelja, ostalih radnika i učenika mora biti na razini međusobnog uvažavanja i pružanja pomoći u ostvarivanju programa.
2. U komunikaciji između učenika, odgajatelja i ostalih radnika obostrano nije dopušteno:

* korištenje neprimjerenog fizičkog kontakta,
* vrijeđanje,
* omalovažavanje,
* ogovaranje,
* ismijavanje zbog bilo kojeg razloga.

**Članak 33.**

Svi radnici Doma obvezni su uredno izvršavati sve svoje radne obveze i pri tome kontinuirano brinuti o ukupnom redu u Domu te se prema učenicima odnositi uljudno i s uvažavanjem.

**Članak 34.**

Obveza je svih radnika na vrijeme doći na posao pripremljeni za rad.

**Članak 35.**

1. Radnici su dužni dolaziti na posao i odlaziti s posla prema rasporedu radnog vremena.
2. Radnici ne smiju dolaziti pod utjecajem alkohola ni drugih opojnih sredstava.
3. U slučaju spriječenosti dolaska na posao radnici Doma dužni su o tome pravovremeno i u zakonskom roku obavijestiti voditelja Doma kako bi se na vrijeme mogla organizirati zamjena.
4. Radnici su dužni u međusobnoj komunikaciji iskazivati profesionalnost i međusobno uvažavanje, te svojim radom i komunikacijom doprinositi stvaranju dobrih međuljudskih odnosa i pozitivnog radnog ozračja.

**Članak 36.**

Radnici i učenici Doma dužni su kulturno se odnositi prema roditeljima i drugim osobama koje borave u Domu.

VI. RADNO VRIJEME

**Članak 37.**

1. Radno vrijeme Doma je 0.00 – 24.00 sata.
2. Dom se otključava u 6.00, a zaključava u 21.30 sati.
3. Početak, završetak i raspored radnog vremena u domu utvrđuje voditelj Doma uz prethodnu suglasnost ravnatelja Škole.
4. Voditelj Doma vodi propisanu evidenciju o prisutnosti na radu.

VII. NAČIN POSTUPANJA PREMA IMOVINI

**Članak 38.**

Svi učenici i radnici dužni su čuvati imovinu Doma.

**Članak 39.**

1. Nastalu štetu dužan je nadoknaditi počinitelj, a ukoliko je šteta počinjena svjesno, počinitelj podliježe i pedagoškoj mjeri, odnosno kazni.
2. Ako je štetu prouzrokovalo više učenika, zajednički nadoknađuju štetu.

**Članak 40.**

1. Ukoliko se ne pronađe počinitelj štete, štetu će solidarno nadoknaditi svi učenici Doma koji se tim prostorijama koriste.
2. Štetu nadoknađuju svi učenici ukoliko je šteta učinjena na zgradi, a krivac nije pronađen.

**Članak 41.**

1. Ako se utvrdi učenik koji je počinio štetu, isti je dužan štetu nadoknaditi.
2. Ako se utvrdi učenik koji je počinio štetu, on može istu u dogovoru s odgajateljem i domarom otkloniti ili dovesti stvar u prvobitno stanje (kupiti materijal i izvršiti popravak).
3. Ukoliko škola otkloni štetu, štetu regresno potražuje od učenika koji je štetu prouzročio, na osnovu računa o popravku odnosno po procjeni Povjerenstva za štetu.
4. Učenici su dužni odmah prijaviti novonastalu štetu u prostorijama Doma.

**Članak 42.**

1. Iznimno štete na imovini Doma koje se nisu mogle ili se nisu utvrdile tijekom nastavne godine, na kraju školske godine procjenjuju Povjerenstvo za štetu.
2. Učenik je dužan paziti na svoju imovinu. Dom ne odgovara za otuđenu imovinu.

**Članak 43.**

Učenicima prestaje status korisnika Doma u sljedećim slučajevima:

* krajem nastavne godine,
* na pisani zahtjev roditelja/skrbnika,
* kada izgubi status redovitog učenika,
* po pravomoćnosti odluke isključenja učenika iz Doma,
* i u drugim slučajevima predviđenih zakonom i Statutom.

**Članak 44.**

1. Pri odlasku iz Doma na kraju nastavne godine, odnosno po završetku dodatnog rada, učenik je dužan uredno se razdužiti.
2. Pod razduženjem se podrazumijeva:

* uređenje sobe i kupaonice,
* vraćanje posteljine, pokrivača i ključeva,
* podmirenje dugovanja za smještaj i prehranu,
* podmirenje drugih obveza, ako ih ima.

1. Učenik je obvezan iseliti iz Doma istog dana kada se razdužio.

**Članak 45.**

Nakon isteka radnog vremena radnici (odgajatelji, administrativno i pomoćno-tehničko osoblje) dužni su uredno pospremiti radne materijale, isključiti električne aparate i zaključati radne prostorije.

**VIII. KRŠENJE KUĆNOG REDA**

**Članak 46.**

1. Postupanje prema odredbama ovog Pravilnika sastavni je dio radnih obveza radnika i učenika Doma.
2. Radnik koji postupi suprotno odredbama ovoga Pravilnika, odgovoran je za povredu radne obveze.
3. Učenik koji postupi suprotno odredbama ovoga Pravilnika, odgovoran je  prema odredbama općih akata Škole.
4. Osobu koja za vrijeme boravka u Domu krši kućni red voditelj ili dežurni odgajatelj udaljit će iz Doma.

IX. PRIJELAZNE I ZAVRŠNE ODREDBE

**Članak 47.**

1. Javnost rada Doma ostvaruje se sukladno pozitivnim zakonima i aktima donesenim na osnovi zakona.
2. Za javnost rada Doma odgovoran je ravnatelj, koji je ovlašten davati izjave za javnost.
3. Izjave za javnost iz stavka 1. ovoga članka mogu davati i druge osobe iz Doma na temelju ovlasti ravnatelja Škole.
4. Istupanje u javnosti i davanje izjava o radu Doma bez odobrenja iz stavka 2. ovoga članka predstavlja povredu radne dužnosti.

**Članak 48.**

Stupanjem na snagu ovog Pravilnika o Kućnom redu Učeničkog doma prestaje važiti Pravilnik o kućnom redu Učeničkog doma KLASA: 003-05/21-01/2, URBROJ: 2123/01-23-04-21-1 od 18. svibnja 2021. godine.

**Članak 49.**

1. Ovaj Pravilnik o kućnom redu Učeničkog doma objavit će se na oglasnoj ploči Doma, a nakon stupanja na snagu, objavit će se na mrežnim stranicama Škole.
2. Ovaj Pravilnik o kućnom redu Učeničkog doma stupa na snagu osmog dana od dana objave na oglasnoj ploči Škole.

KLASA: 011-03/24-02/2

URBROJ: 2123/01-23-04-24-2

Garešnica, 8. ožujka 2024. godine

PREDSJEDNICA ŠKOLSKOG ODBORA

Andreja Klobučar, prof.

Ovaj Pravilnik objavljen je na oglasnoj ploči Škole dana 12. ožujka 2024. godine, a stupio je na snagu dana 20. ožujka 2024. godine.

RAVNATELJ

Robert Kelečić, dipl. oec.